**Doložka prednosti**

**medzinárodnej zmluvy pred zákonmi**

(čl. 7 ods. 5 Ústavy Slovenskej republiky)

1. **Gestor zmluvy:**

Ministerstvo zahraničných vecí a európskych záležitostí Slovenskej republiky

1. **Názov zmluvy:**

Dodatky k článku 8 Rímskeho štatútu Medzinárodného trestného súdu (ďalej len „dodatky“), New York, 14. december 2017

1. **Účel a predmet zmluvy a jeho úprava v právnom poriadku Slovenskej republiky:**

Účelom troch dodatkov je doplnenie Rímskeho štatútu Medzinárodného trestného súdu (MTS) vo vzťahu k vojnovým zločinom. Dodatky rozširujú a dopĺňajú tri skutkové podstaty jednotlivých trestných činov o použitie konkrétnych zbraní: používanie zbraní, ktoré využívajú mikrobiologické alebo iné biologické látky, alebo toxíny bez ohľadu na ich pôvod alebo spôsob výroby; používanie zbraní, ktorých primárnym účinkom je spôsobiť poranenie úlomkami, ktoré nie sú v ľudskom tele zistiteľné röntgenovými lúčmi; a používanie laserových zbraní špecificky zostrojených tak, že ich jediným bojovým účinkom alebo jedným z ich bojových účinkov je spôsobiť trvalé oslepnutie odkrytého zraku, t. j. voľného oka alebo oka s korektívnymi pomôckami. Dodatky reflektujú súčasný stav všeobecného medzinárodného práva a pokrývajú moderný spôsob vedenia boja, pričom sa vzťahujú na medzinárodné ozbrojené konflikty ako aj na ozbrojené konflikty nemajúce medzinárodný charakter. Prijatie dodatkov zjednocuje úpravu použitia daných druhov zbraní kvalifikovaných ako vojnový zločin počas oboch druhov medzinárodných konfliktov v súlade s medzinárodným humanitárnym právom. Dodatky dopĺňajú Rímsky štatút MTS, ktorý je súčasťou slovenského právneho poriadku (publikovaný pod č. 333/2002 Z. z.), a ktorý je prednostnou prezidentskou medzinárodnou zmluvou.

1. **Priama úprava práv alebo povinností fyzických osôb alebo právnických osôb:**

Dodatky ako celok priamo zakladajú práva alebo povinnosti fyzických alebo právnických osôb.

1. **Úprava predmetu medzinárodnej zmluvy v práve Európskej únie:**

Právo Európskej únie neupravuje predmet dodatkov.

1. **Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

V súlade s čl. 7 ods. 4 Ústavy Slovenskej republiky sú dodatky medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb.

1. **Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):**

V súlade s čl. 7 ods. 5 Ústavy Slovenskej republiky je dodatok medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb.

1. **Vplyvy prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo zmeny z dôvodu duplicity):**

Ratifikácia a vykonávanie dodatku si nevyžadujú zmeny vnútroštátnej legislatívnej úpravy. Súčasná vnútroštátna právna úprava je v súlade s takto navrhovanými zmenami. Právny poriadok v súvislosti s kriminalizáciou a sankcionovaním konaní uvedených v článku 8 Rímskeho štatútu MTS toto upravuje prostredníctvom trestného činu, resp. zločinu vojnového bezprávia podľa § 433 zákona č. 300/2005 Z. z. trestný zákon v znení neskorších predpisov. Formulácia predmetného ustanovenia vo vzťahu k vymedzeniu objektívnej stránky trestného činu vojnového bezprávia bola uzavretá relatívne širokým spôsobom, tzv. blanketovou normou (odkazom na čl. 8 Rímskeho štatútu MTS), a to tak, že sa potrestá páchateľ, ktorý spácha čin považovaný článkom 8 Rímskeho štatútu za vojnový zločin.